A Jövő Internete – általános tervezési ajánlások
Dr. Abos Imre, BME Távközlési és Médiainformatikai Tanszék

Az infokommunikáció egyik leginkább fejlődő területe a Jövő Internete (Future Internet). A hálózatok fejlődési irányait jelentős mértékben befolyásolják a kialakuló ajánlások, szabványok, a tevékenységeket alapvetően az ITU-T fogja össze, koordinálja.
Az ITU-T kiemelten foglalkozik a Jövő Internetével, de általánosabb formában: az Y.3000-es sorozatban úgy, mint a jövő hálózataival (Future Networks – FNs) Global Information Infrastructure, Internet Protocol Aspects and Next Generation Networks címszó alatt.
A Jövő Hálózata ajánlásainak koncepcióját az alábbi ábrán mutatjuk be.

Az ITU-T Y.3001 Ajánlása meghatározza a Jövő hálózataira (Future Networks - FNs) kidolgozott célkitűzéseket és tervezési célokat. A Jövő hálózatainak és a jelenlegi hálózatoknak a megkülönböztetése céljából négy célkitűzést azonosítottak: szolgáltatástudatosság, adattudatosság, környezeti tudatosság és társadalmi és gazdasági tudatosság.
Ezeknek a célkitűzéseknek az elérése, megvalósítása céljából tizenkét tervezési célt fogalmaztak meg: szolgáltatások sokfélesége, funkcionális flexibilitás, hálózat virtualizáció, gazdasági ösztönzés, hálózatmenedzsment, mobilitás, energiafogyasztás, hálózatoptimalizálás, adathozzáférés, tartalomazonosítás, megbízhatóság, információ biztonság. Az előadáson áttekintjük azokat a jelenlegi kutatások során részletesen kidolgozott technológiákat, amelyek várhatóan lehetővé teszik az egyes tervezési célok megvalósítását.
Az ITU-T Y.3011 ajánlása leírja a hálózatvirtualizálási keretprogramot a Jövő hálózatai (FN) számára, megfogalmazza a logikailag elszigetelt hálózati partíciók (Logically Isolated Network Partition - LINP) elvét, amelyet a hálózatvirtualizáció során alkalmaznak.
Az előadás foglalkozik a hálózatvirtualizálással kapcsolatos problémákkal, vizsgálja az elérendő célokat, bemutatja a hálózatvirtualizáció alkalmazási lehetőségeit.
Az ITU-T Y.3021 Ajánlás bemutatja az energiatakarékossági keretprogramot, megfogalmazza az ilyen technológiák bevezetéséhez szükséges követelményeket.
Az ITU-T Y.3031 Ajánlás azokkal a lehetséges azonosítókkal foglalkozik, amelyek megfelelők lehetnek az ITU-T Y.3001 Ajánlásban előrevetített hálózatok számára. 
Az előadáson elemzést mutatunk be a felhasználók, adatok, szolgáltatások, csomópontok és helyek számára jelenleg használt azonosítókról és felvázoljuk ezek viszonyát a jövő hálózataival. Végül specifikáljuk az azonosítási keretprogramot és a jövő hálózataiban használandó azonosítókra vonatkozó általános követelményeket.